*Trettendagskvelden*. Rabarbrateateret 2019. Fra venstre: Nilsen, Marianne Meløy, Eva Næss Foto: Kj. Lie 
**Madeleine Brandtzæg Nilsen** (født 26. januar 1986 i Trondheim) er en norsk skuespiller. Hun er tilknyttet Trøndelag Teater og friteatergruppen Rabarbrateateret. I tillegg arbeider hun som frilanser på ulike prosjekter. Ved Trøndelag Teater har hun hatt store roller i både drama- og barneteaterforestillinger. 

I 2021 ble hun og ektemannen Øyvind Brandtzæg tildelt *Teatrets Venner i Trondheim*s kunstneriske pris for sin innsats i *Dødsdansen* (2019).

Utdannelse og karriere
----------------------

Nilsen er utdannet innen teaterproduksjon og skuespillerfag ved Teaterhøgskolen HINT (2008–2011). Både under og etter utdannelsen har hun medvirket i oppsetninger ved flere norske teatre og i det frie teaterfeltet.

### Trøndelag Teater

Den første rollen ved Trøndelag Teater fikk hun allerede som 19-åring, tittelrollen i *Ronja Røverdatter*.

Senere har hun spilt Bettan i *Karlsson på taket* (2016), Alice i *Dødsdansen* (2019) og Ballested i *Fruen fra havet* (2020). Hun har dessuten medvirket flere år i prosjektet *Unge dramatikere,* både som skuespiller og dramaturg*.*

Madeleine Brandtzæg Nilsen er gift med Øyvind Brandtzæg, som også er skuespiller ved Trøndelag Teater. De spilte mot hverandre i August Strindbergs *Dødsdansen* i 2019. Denne forestillingen ga dem nominasjoner til Heddaprisen 2020 i henholdsvis kategoriene Beste kvinnelige skuespiller/hovedrolle og Beste mannlige skuespiller/hovedrolle. Våren 2020 spilte de samme forestilling på turné i regi av Turnéteatret i Trøndelag.

### Rabarbrateateret

Rabarbrateateret er en uavhengig teatergruppe med tilhold i Trondheim. Brandtzæg Nilsen er aktivt medlem. Hun har hatt store roller i flere av gruppens oppsetninger. Hun var den som hadde ideen til at de skulle spille Shakespearekomedier på sparbumål, etter at hun på teaterskolen hadde skrevet og fremført en monolog bygget på Hans Magnus Ystgaards gjendiktning til sparbumål av Shakespeares *En midtsommernattsdrøm.* Teateret har hatt stor suksess med Shakespeare-forestillingene. I 2012 fikk gruppen prisen «Årets forestilling» for *En medtsåmmårnattsdrøm* (der Brandtzæg Nilsen spilte Helena) under *Adresseavisen*s leseravstemning Ut-Awards. I tillegg til Shakespeareforestillinger gjendiktet av Ystgaard, har Rabarbrateateret oppført flere forestillinger skrevet og fremført av gruppens medlemmer. Under koronavisuspandemien i 2020 produserte de en digital utgave av Anton Tsjekhovs komedie *Frieriet*: «… hel-digitale og korona-sikre versjonen av "Frieriet!" – et filmatisert radio-teater …» der Brandtzæg Nilsen hadde én av de tre rollene.

### Bare en våt munn

Brandtzæg Nilsen (øverst) og Katja Brita Lindeberg i deres eget teaterstykke *Bare en våt munn* Foto: Elisabeth A. Jakobsen *Bare en våt munn* er en dokumentarisk teaterforestilling skrevet og spilt av Madeleine Brandtzæg Nilsen og Katja Brita Lindeberg, produsert av Katja Brita Lindeberg Produksjoner. Brandtzæg Nilsen og Lindeberg undersøker i forestillingen den vestlige kulturens ideer om kvinnelighet. Materialet er selvbiografiske tekster, kjønnssymbolikk, populærkulturelle klisjeer og intervjuer. 70 % av tekstmaterialet for forestillingen er hentet fra mer enn 20 dybdeintervjuer med kvinner i ulike aldre, med ulik bakgrunn. «Hvordan forholder vi oss til en kvinnelig identitet som forventes utspilt og opprettholdt av kvinner? Hva finnes bak vår egen iscenesettelse? I gråsonene? I de historiene vi aldri forteller? Historiene om seksualitet, kropp, skam og maktspill?»

Forestillingen er nyskapende og «gir blaffen i vande teaterkonvensjonar», ifølge Klassekampens teateranmelder Amund Grimstad. Chris Erichsen anmeldte forestillingen på scenekunst.no, og skrev blant annet: «I vår kvasifrigjorte tid er dette arbeidet, i mine øyne, et kunstnerisk svar på en kollektiv og individuell situasjon som roper etter denne typen åpne, ujålete måter å behandle denne knudrete, tabubelagte tematikken på».

*Bare en våt munn* hadde premiere i Kimen Kulturhus, Lokstallen i Stjørdal i september 2018. Deretter ble forestillingen spilt i Trondheim, i Teaterhuset Avant Garden – og i Oslo, både i regi av Den kulturelle skolesekken og under Heddadagene 2019 i Sentralen.

### Andre produksjoner (utvalg)

Etter avsluttet utdannelse var Brandtzæg Nilsen en tid ved Sogn og Fjordane Teater. Hun spilte flere roller i *Absolutt Per* (2012) og hovedrollen som Eliza Doolittle i *My fair lady* (2012).

Hun har spilt i oppsetninger produsert av Rohde-Aas Produksjoner (RAA Produksjoner) for Den kulturelle skolesekken Sør-Trøndelag. Produksjonsselskapet har i en årrekke samarbeidet med Trondheim Symfoniorkester og Opera, og i 2015 var Brandtzæg Nilsen én av to skuespillere under konsertforestillingen *Feberkonserten*.

Hun har også hatt regissøroppdrag. Hun regisserte blant annet *Ronja Røverdatter* for Sommerteateret på Munkholmen i Trondheim i 2017.

Referanser
----------

1. ↑   www.trondelag-teater.no[Hentet fra Wikidata]
2. ↑  kilde kommer. Foreløpig bare publisert av Teatrets Venner i Trondheim på FB
3. ↑  HINT, Høgskolen i Nord-Trøndelag er senere integrert i NORD universitet
4. ↑  «Kull 3 (2008-2011) Arkiver». *NORD, teater*. Arkivert fra originalen 21. september 2020. Besøkt 19. september 2020.
5. 1 2  «Madeleine Brandtzæg Nilsen - Trøndelag Teater». *trondelag-teater.no* **(norsk)**. Besøkt 19. september 2020.
6. ↑  «Unge dramatikere, teaterfestival for ungdom - Nyheter». *Turneteatret i Trøndelag*. Besøkt 20. september 2020. [*død lenke*]
7. ↑  «Scener frå eit fangenskap « Amund Grimstad». Besøkt 27. januar 2020.
8. ↑  Olsen, Adrian Nyhammer (3. juni 2020). «Desse er nominerte til Heddaprisen». *NRK* **(norsk nynorsk)**. Besøkt 3. juni 2020.
9. ↑  Hoel, Ole Jacob (2. august 2019). «(+) Herlige kjønnsforviklinger på Bakklandet». *adressa.no*. Besøkt 20. september 2020.  *Eksempel på Shakespeare-rolle. Krever pålogging, men artikkelen ble også publisert i papirutgaven av Adresseavisen*
10. ↑  «Upretensiøst og spinnvilt « Amund Grimstad». Besøkt 20. september 2020.  *Eksempel på rolle i stykke skrevet av et av gruppens medlemmer, Stian Hovland Pedersen*
11. 1 2  Grann, Annemona (20. februar 2013). «En drøm for Rabarbrateateret». *adressa.no*. Besøkt 20. september 2020.
12. ↑  rabarbrateateret (19. juni 2020). «Frieriet! – et filmatisert radioteater». *RABARBRATEATERET* **(engelsk)**. Besøkt 20. september 2020.
13. ↑  «Intervju med Katja Lindeberg og Madeleine B. Nilsen om "Bare en våt…». *Dramatikkens hus* **(engelsk)**. Besøkt 9. juli 2020.
14. 1 2  N.N. (2018). «Bare en våt munn». Den kulturelle skolesekken – Oslo. Arkivert fra originalen 29. august 2019. Besøkt 20. september 2020.
15. ↑  Amund Grimstad (8. oktober 2018). «Gir faen i teaterkonvensjonane». Besøkt 20. september 2020.
16. ↑  «Gull, glitter og rosa tyll». *Scenekunst*. 10. desember 2018. Besøkt 10. juli 2020.
17. ↑  Heddadagene (22. mai 2019). «Bare en våt munn». *Heddadagene* **(hebraisk)**. Besøkt 20. september 2020.
18. ↑  ««Absolutt Per»». *www.firda.no* **(norsk)**. 25. februar 2012. Besøkt 20. september 2020.
19. ↑  «Rohde Aass Produksjoner: HÆ? › DansiT». *www.dansit.no*. Besøkt 20. september 2020.
20. ↑  «ALLE DISSE DAGENE (2012) | raaproduksjoner.no» **(engelsk)**. Besøkt 20. september 2020.
21. ↑  «TRONDHEIM SYMFONIORKESTER – KONSERTFORESTILLINGER | raaproduksjoner.no» **(engelsk)**. Besøkt 20. september 2020.
22. ↑  Hoel, Ole Jacob (9. juni 2017). «(+) Røverdatteren imponerer». *adressa.no*. Besøkt 20. september 2020.  *Krever pålogging, men artikkelen ble også publisert i papirutgaven av Adresseavisen*

Eksterne lenker
---------------

* (no) Madeleine Brandtzæg Nilsen hos Sceneweb Rediger på Wikidata
* (no) Davadi, Stephanie (programleder (29. oktober 2016). «KULTURROM». Bennett/Leiv & Nils. Besøkt 19. september 2020.  *Intervju med Madeleine B. Nilsen. Varighet 12:00*
* (no) Grann, Annemona (2. juni 2016). «- Teatersjefen er ikke opptatt av det som skjer i Trøndelag». *adressa.no*. Besøkt 20. september 2020.  *Intervju med Brandtzæg Nilsen, som reagerte på et debattinnlegg av teatersjef Kristian Seltun. Hun så innlegget som et angrep på scenekunstmiljøet i Trøndelag*